Title: ข้อบัญญัติองค์การบริหารส่วนตำบลผาช้างน้อย เรื่อง การลดหย่อนภาษีบำรุงท้องที่ พ.ศ. 2556

ข้อบัญญัติองค์การบริหารส่วนตำบลผาช้างน้อย

ข้อบัญญัติองค์การบริหารส่วนตำบลผาช้างน้อย
เรื่อง
การลดหย่อนภาษีบำรุงท้องที่ พ.ศ. ๒๕๕๖[๑]

โดยที่เป็นการสมควรตราข้อบัญญัติองค์การบริหารส่วนตำบลผาช้างน้อย
ว่าด้วยการลดหย่อนภาษีบำรุงท้องที่ พ.ศ. ๒๕๕๖
เพื่อบังคับใช้ในเขตองค์การบริหารส่วนตำบลผาช้างน้อย

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติม โดยพระราชบัญญัติภาษีบำรุงท้องที่ (ฉบับที่ ๓ ) พ.ศ. ๒๕๔๓
อันเป็นกฎหมายที่บทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้ โดยอาศัยอำนาจตามบทบัญญัติแห่งกฎหมาย
องค์การบริหารส่วนตำบลผาช้างน้อย
โดยได้รับความเห็นชอบจากสภาองค์การบริหารส่วนตำบลผาช้างน้อย และนายอำเภอปง
จึงตราข้อบัญญัติองค์การบริหารส่วนตำบลไว้ ดังนี้

ข้อ ๑ 
ข้อบัญญัติองค์การบริหารส่วนตำบลนี้เรียกว่า ข้อบัญญัติองค์การบริหารส่วนตำบลผาช้างน้อย เรื่อง
การลดหย่อนภาษีบำรุงท้องที่ พ.ศ. ๒๕๕๖

ข้อ ๒  ข้อบัญญัตินี้
ให้ใช้บังคับในเขตองค์การบริหารส่วนตำบลผาช้างน้อย ถัดจากวันประกาศไว้ โดยเปิดเผย
ณ ที่ทำการองค์การบริหารส่วนตำบลผาช้างน้อยแล้ว สิบห้าวัน

ข้อ ๓ 
นับแต่วันที่ข้อบัญญัตินี้มีผลใช้บังคับ ให้บรรดาข้อบังคับ ข้อบัญญัติ
ระเบียบ ประกาศ หรือ คำสั่งที่ขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔  ในข้อบัญญัตินี้
บุคคลธรรมดา หมายความว่า
บุคคลหรือคณะบุคคลตามความหมายแห่งประมวลกฎหมายแพ่งและพาณิชย์
และให้หมายความรวมถึงคณะบุคคลที่มิใช่นิติบุคคลด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดา หรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
 ที่อยู่อาศัย หมายความว่า บ้านเรือน ตึก
กระท่อมหรือสิ่งปลูกสร้างอื่นใดที่มีประโยชน์ใช้สอยตามปกติเพื่อการอยู่อาศัยซึ่งมิใช่ประโยชน์ในการประกอบการค้าของเจ้าของที่ดิน
ที่ประกอบกสิกรรม หมายความว่า
พื้นที่ซึ่งใช้ประโยชน์ในการเพาะปลูกพืชผลที่เป็นประโยชน์ในการประกอบอาชีพหรือยังชีพโดยอาจเป็นพืชล้มลุก
พืชยืนต้นหรือพืชน้ำชนิดใด ๆ ก็ตามของเจ้าของที่ดิน

ข้อ ๕ 
บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลผาช้างน้อย
และใช้ที่ดินเป็นที่อยู่อาศัยของตนเป็นที่เลี้ยงสัตว์ของตน
หรือประกอบอาชีพกสิกรรมให้ลดหย่อนไม่ต้องเสียภาษีบำรุงท้องที่ จำนวนสามไร่
ที่ดินที่เป็นสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีการปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกันให้ได้รับการลดหย่อนรวมกันตามเกณฑ์ที่กำหนดในวรรคหนึ่ง

ข้อ ๖  ให้นายกองค์การบริหารส่วนตำบลผาช้างน้อย
เป็นผู้มีหน้าที่รักษาการตามข้อบัญญัตินี้ และให้มีอำนาจ ออกข้อบังคับ ระเบียบ
ประกาศหรือคำสั่ง เพื่อปฏิบัติตามข้อบัญญัตินี้

ประกาศ
ณ วันที่ ๕ กันยายน พ.ศ. ๒๕๕๖
กนกพล  ศรีสมบัติ
นายกองค์การบริหารส่วนตำบลผาช้างน้อย

ปริยานุช/ผู้จัดทำ
๑๙ พฤศจิกายน
๒๕๕๖

โชติกานต์/ผู้ตรวจ
๒๑ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนที่ ๑๒๐ ง/หน้า ๓๐๐/๑๔ พฤศจิกายน ๒๕๕๖